Hlaudi wil oor SAUK-kwessies praatHlaudi Motsoeneng. Argieffoto: news.iafrica.com Hlaudi Motsoeneng, die voormalige groepshoof van korporatiewe sake by die SAUK, sal Woensdag ŉ mediakonferensie hou om onder meer oor sy omstrede besluite by die openbare uitsaaier en die SAUK se finansies te praat. Ten spyte daarvan dat Motsoeneng se aanstelling by die SAUK deur ŉ hofbeslissing ter syde gestel is, wil hy nou “al die hangende sake by die SAUK” uitklaar. Die konferensie sal by die Garden Court Milpark Hotel in Auckland Park gehou word, net ŉ klipgooi van die SAUK se hoofkantoor. Motsoeneng het gesê hy sal ook sy insae gee oor die nuwe tydelike SAUK-raad, asook reageer op die aanbevelings van die parlementêre ad hoc-komitee wat op die been gebring is om sake by die SAUK te ondersoek. Intussen het die DA in ŉ verklaring gesê Motsoeneng het geen reg om enige kwessies oor die SAUK te bespreek nie, aangesien hy nie meer ŉ werknemer by die openbare uitsaaier is nie. “Motsoeneng is geregtig om die media in sy private hoedanigheid toe te spreek, maar hy het geen mandaat om namens die SAUK te praat nie en moet eintlik nou in die middel van ŉ dissiplinêre ondersoek teen hom wees,” het Phumzile van Damme, die DA se woordvoerder oor kommunikasie, gesê. “[Woensdag] se mediakonferensie moet daarom nie namens die SAUK gehou word, op sy perseel plaasvind of enige van sy hulpbronne gebruik nie.” Die Wes-Kaapse hooggeregshof het in Desember bevind dat Motsoeneng onbevoeg is om enige posisie by die openbare uitsaaier te beklee totdat ŉ verdoemende verslag deur die openbare beskermer ter syde gestel is of ŉ nuwe dissiplinêre verhoor hom van enige oortreding vrygespreek het. Die hof het verder beslis die SAUK se tydelike raad moet binne twee weke nadat die raadslede aangestel is ŉ brief aan Motsoeneng oorhandig waarin die dissiplinêre aanklagte teen hom uiteengesit word asook ŉ nuwe voorsitter aanstel om die dissiplinêre proses te bestuur. Van Damme het gesê aangesien die spertyd van twee weke verlede week verstryk het, sal die DA aan die voorsitter van die raad, Khanyisile Kweyama, skryf om te versoek dat die dissiplinêre ondersoek teen Motsoeneng onmiddellik begin. “As bedryfshoof van die SAUK het Motsoeneng ŉ giftige invloed op die openbare uitsaaier gehad wat die SAUK tot op die randjie van verval geneem het. Hy kan nie toegelaat word om nog ŉ sent van die SAUK te ontvang nie,” het Van Damme gesê. “Die nuwe tydelike raad gaan ŉ moeilike tyd hê, maar hulle moenie toelaat dat Motsoeneng voortgaan om hom te verset nie.” Van Damme het gesê die SAUK-raad moet nou beslissend optree om Motsoeneng aanspreeklik te hou vir sy aandeel in die verval van die SAUK.